རྒྱལ་སྤྱིའི་སྤྱི་ཚོགས་ཁྲོད་བོད་དོན་ལས་འགུལ་སྤེལ་བ་ཉུང་དྲགས་པའི་སྐོར་ལ་སྲིད་སྐྱོང་བློ་བཟང་སེང་གེ་མཆོག་གིས།ཉེ་ཆར་དབྱིན་ཇིའི་རྒྱལ་ས་ལོན་ཊོན་ཏུ་བོད་དོན་རྒྱབ་སྐྱོར་ཚོགས་པ་ཞིག་ལ་རོགས་དངུལ་སློང་རོགས་བྱེད་མཁན་ཞིག་དང་འཕྲད་སོང་ལ།སྐབས་དེར་ཁོང་གིས་༧པཎ་ཆེན་རིན་པོ་ཆེ་མཆོག་གི་སྐོར་ལ་མི་མང་ཁྲོད་གོ་རྟོགས་ལས་འགུལ་སྤེལ་སྐབས་ལོ་༥༠དང་༦༠ཡན་གྱིས་༧པཎ་ཆེན་རིན་པོ་ཆེ་མཆོག་ཤེས་ཀྱི་ཡོད་པ་དང་།དེའི་མན་ཆད་ཀྱིས་ཧ་གོ་ཡི་མི་འདུགདེ་བཞིན་ཡང་ལོ་༤༠མན་གྱིས་བོད་དོན་སྐོར་ཤེས་ཀྱི་མི་འདུག་ལ་རོགས་དངུལ་སྤྲོད་རོགས་ལབ་དུས་མང་ཤོས་ཀྱིས་སྤྲོད་ཀྱི་མི་འདུག་ཅེས་བརྗོད་བྱུང་།དེའི་རྒྱུ་མཚན་ནི་བོད་དོན་སྐོར་ལ་གོ་རྟོགས་སྤེལ་བ་འདང་གི་མེད་རྐྱེན་རེད།མ་ཟད་རྒྱ་གཞུང་གིས་བཤད་པ་དེ་ལ་ཡིད་ཆེས་མང་བ་ཡོང་གི་ཡོད་པས་རེད།ཅེས་བོད་དོན་གོ་རྟོགས་མང་ཙམ་སྤེལ་དགོས་པ་དང་།ལྷག་པར་དུ་ཚོགས་འདུ་དེར་བཅར་མཁན་ཚོས་རང་ཉིད་གནས་སྡོད་བྱེད་སའི་རྒྱལ་ཁབ་ཁག་གི་རྒྱ་རིགས་དང་མི་རིགས་གཞན་དག་ལ་གོ་རྟོགས་སྤེལ་དགོས་པ་གལ་ཆེན་ཡིན་སྐོར་གསུངས་རྗེས་དྲི་བ་དྲིས་ལན་གནང་སོང་།